text: La regidora de Serveis Socials de Manresa explica que han pogut eliminar la llista d'espera del Servei d'Ajut a Domicili amb una injecció de 60.000 euros
  Entrada a l'oficina dels Serveis Socials de Manresa, al carrer de la Canal. Foto: Jordi Preñanosa
  L'Ajuntament de Manresa ha aconseguit eixugar la llista d'espera que hi havia per accedir al Servei d'Ajut a Domicili amb la injecció de 60.000 euros que han arribat a través d'una subvenció de la Diputació de Barcelona. A la pràctica, representa un augment de 3.125 hores anuals.
  La regidora d'Acció Social, Àngels Santolària, ha explicat que la llista d'espera era habitual: "Abans de la crisi s'hi destinaven molts més recursos", però "es van anar retallant". Des de llavors, "o almenys des que sóc regidora (des del 2015) sempre n'hi ha hagut". Tot i que ara s'ha eliminat la llista, Santolària preveu que la xifra de persones que poden necessitar aquest servei "creixerà" perquè "no hi ha places públiques suficients a les residències i cada cop ens agrada més envellir a casa". I hi afegeix: "Les residències estan molt bé, però hem de mirar que la gent estigui a casa seva mentre pugui. I com a govern hem de seguir per aquest camí". Per a la regidora, haver reduït a zero la llista "és una tranquil·litat per a tot l'equip de Serveis Socials, perquè els treballadors pateixen molt quan hi ha persones que necessiten el servei i no se les pot ajudar". A més, afirma que aquest pas transmet la sensació que s'està remuntant la crisi i que "estem on hem d'estar".
  Cinquanta persones més aquest 2017
  El servei té com a missió permetre el manteniment en el propi domicili d'aquelles persones que pateixen alguna dependència o limitació. Principalment està adreçat a gent gran o famílies que tenen algun membre amb manca d'autonomia personal. A banda de la tasca assistencial, els treballadors socials també realitzen una funció preventiva i educativa.
  L'any passat es van atendre un total de 229 persones, cadascuna de les quals va rebre un servei d'entre 10 i 15 hores mensuals. Aquest 2017 s'hi afegeixen 50 nous usuaris (seran 279 en total) que s'han anat incorporant de manera progressiva al llarg de l'any. En la majoria dels casos, els cuidadors van al domicili de la persona afectada i l'ajuden a realitzar tasques domèstiques, com ara llevar-se, dutxar-se, curar-se en cas de patir alguna malaltia o anar a fer la compra, entre d'altres. Actualment hi ha 28 persones realitzant aquesta tasca en cases de persones grans i vulnerables de la ciutat.